‘เอเอซีพี’ฮึดสู้ดอกขาขึ้น
ผุดสินค้าใหม่ขายผ่านแบงก์ค้ำดอกเบี้ย-แบ่งกำไรลูกค้า
20 ส.ค. 2554

ผุดสินค้าใหม่ขายผ่านแบงก์ค้ำดอกเบี้ย-แบ่งกำไรลูกค้า
อยุธยา อลิอันซ์ ซี.พี. เล็งออกกรมธรรม์ค้ำประกันดอกเบี้ยขั้นต่ำควบรับผลตอบแทนจากผลการดำเนินงานบริษัท 
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัท อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า บริษัทกับธนาคารกรุงศรีอยุธยา กำลังพัฒนาแบบประกันออมทรัพย์ใหม่ที่จะให้ผลตอบแทน 2 ส่วนในกรมธรรม์เดียวกัน คือ จ่ายผลตอบแทนจากดอกเบี้ยที่บริษัทจะค้ำประกันผลตอบแทนขั้นต่ำ และจ่ายผลตอบแทนจากการมีส่วนร่วมจากผลประกอบการของบริษัทในแต่ละปี
ปัจจุบันกรมธรรม์แบบประกันที่ขายผ่านธนาคารจะจ่ายผลตอบแทนในรูปของอัตราดอกเบี้ยคงที่เพียงอย่างเดียว ซึ่งลูกค้าคงไม่พอใจ และไม่เหมาะกับช่วงแนวโน้มขาขึ้น เพราะในตลาดประกันชีวิตมีการค้ำประกันอัตราดอกเบี้ยอยู่ที่ 1.5-2% 
“ในอีก 5 ปีข้างหน้าคาดว่าอัตราดอกเบี้ยอยู่ในช่วงขาขึ้น กรมธรรม์รูปแบบใหม่จะทำให้ลูกค้าได้รับผลตอบแทนที่สูงขึ้น แต่ตอนนี้บอกไม่ได้ว่าจะค้ำประกันอัตราดอกเบี้ยขั้นต่ำเท่าไหร่ คาดว่าจะออกได้อีกประมาณ 2 เดือนข้างหน้า” นายแอปเปิ้ลยาร์ด กล่าว
นายแอปเปิ้ลยาร์ด กล่าวว่า การขายประกันชีวิตผ่านธนาคารกรุงศรีอยุธยา และธนาคารอื่นๆ ที่เป็นพันธมิตรกับบริษัท มีอัตราการเติบโตค่อนข้างเร็ว เนื่องจากปีนี้พนักงานธนาคารมีความรู้เรื่องสินค้าและทักษะการขายมากขึ้น และธนาคารมีความกระตือรือร้นในการขายประกันมากขึ้น รวมถึงช่องทางการขายอื่นๆ มีการเติบโตทุกช่องทาง และทำให้ 4 เดือนแรกของปีนี้ บริษัทมีอัตราการเติบโตที่สูงกว่าอุตสาหกรรม
ทั้งนี้ 4 เดือนแรก สมาคมประกันชีวิตไทย รายงานว่า บริษัท เอเอซีพี มีเบี้ยปีแรก 1,493.7 ล้านบาท เพิ่มขึ้น 32% เมื่อเทียบกับอุตสาหกรรมทั้งระบบที่เพิ่มขึ้น 1% มีเบี้ยรับรวม 5,863.6 ล้านบาท เพิ่มขึ้น 19% เมื่อเทียบกับอุตสาหกรรมที่เพิ่มขึ้น 13%
นายแอปเปิ้ลยาร์ด กล่าวว่า บริษัทยังคงทำกิจกรรมเพื่อสังคมอย่างต่อเนื่อง ล่าสุด ได้เปิดการประกวดฝีมือแข่งขันการวาดภาพการ์ตูนเคลื่อนไหว หรือไทยแลนด์ แอนิเมชัน คอนเทสต์ 2011 คนรุ่นใหม่หัวใจรักโลก เพื่อปลูกจิตสำนึกแก่เยาวชนในการร่วมคิดและแก้ไขปัญหาสิ่งแวดล้อมร่วมกัน ชิงถ้วยพระราชทานสมเด็จพระเทพรัตนราชสุดาฯ สยามบรมราชกุมารี ทุนการศึกษามูลค่า 2.56 แสนบาท และกรมธรรม์ประกันภัยให้ความคุ้มครองชีวิตและอุบัติเหตุ ทุนประกันภัยรวมมูลค่ากว่า 13 ล้านบาท เป็นเวลา 1 ปี 
ทีมผู้ชนะเลิศจะได้ไปทัศนะศึกษางานแอนิเมชันที่ประเทศญี่ปุ่นเป็นเวลา 1 สัปดาห์